述懷二十韻獻覃懷相公
作者：李洞
朝代：唐

paragraphs: 帝夢求良弼，生申屬聖明。
青雲縣器業，白日貫忠貞。
靄靄隨春動，忻忻共物榮。
靜宜浮競息，坐覺好風生。
萬國聞應躍，千門望盡傾。
瑞含楊柳色，氣變管絃聲。
百辟尋知度，三階正有程。
魯儒規蘊藉，周誥美和平。
碧水遺幽抱，朱絲寄遠情。
風流秦印綬，儀表漢公卿。
忠讜期登用，回邪自震驚。
雲開長劒倚，路絕一峰橫。
九野方無事，滄溟本不爭。
國將身共計，心與衆爲城。
早晚中條下，紅塵一顧清。
南潭容伴鶴，西笑忽遷鶯。
折樹恩難報，懷仁命甚輕。
二年猶困辱，百口望經營。
未在英侯選，空勞短羽征。
知音初相國，從此免長鳴。